Sakeforum sal Nkandla-geld terugbetaalPres. Jacob Zuma se privaat woning in Nkandla, KwaZulu-Natal Foto: @power987news, Twitter Robert Ngwenya het Donderdag namens die forum gesê Zuma moet onder “geweldige druk” wees om die geld terug te betaal. “Ons voel jou pyn en ons gaan daardie geld betaal. Wanneer jy die hofuitspraak lees, staan daar nêrens dat [Zuma] nie gehelp mag word nie,” het Ngwenya gesê. Zuma was ten tyde van die forum se aankondiging in Letlhabile naby Brits in Noordwes vir ŉ ANC-veldtog in aanloop tot die munisipale verkiesing volgende week. Die forum het ook aan Zuma ses beeste geskenk en aan Supra Mahumapelo, die Noordwes-premier, twee beeste. Ngwenya het gesê die forum wil hulle bedank dat hulle die lewens van die land se mense verbeter. Die konstitusionele hof het in Maart vanjaar bevind Zuma moet ŉ gedeelte van die koste terugbetaal wat gebruik is om nie-veiligheidsopgraderings by Nkandla te doen. Die tesourie is aangesê om ŉ redelike persentasie van die koste wat Zuma moet terugbetaal te bepaal en hulle het in Junie die bedrag van R7,8 miljoen aan die hof voorgelê. Zuma is 45 dae gegee om die geld terug te betaal.